text: [{"text_idx": "#000001", "text": "Mopahogayun og transport holiday sa Lunes, Hulyo 8 ang mga driver sa transport network vehicle services (TNVS) isip protesta sa gipakitang diskriminasyon ug dili makiangayon nga palisiya sa tagdumala sa Land Transportation Franchising and Regulatory Board (LTFRB)."}, {"text_idx": "#000002", "text": "Ubos sa ilang banner, nagkahiusa ang mga driver sa TNVS community, nga dili sila mopasakay sa mga pasahero sa ilang ruta nga magsugod sa alas-sais sa buntag hangtud alas-sais sa hapon sa Hulyo 8."}, {"text_idx": "#000003", "text": "Lakip sa mga mouban sa magprotestang TNVS drivers ang mga miyembro sa Metro Manila Hatchback Community (MMHC) nga gidid-an sa LTFRB tungod kay delikado ug dili luwasang ilang mga gimaniho nga sakyanan."}, {"text_idx": "#000004", "text": "Subay niini mag-uban nga moadto ang MMHC members sa Office of the Ombudsman aron mosang-at ug kaso batok sa mga opisyal sa LTFRB."}, {"text_idx": "#000005", "text": "Gipangayo sa TNVS leaders ang \u2018moratorium\u2019 sa \u2018arbitrary apprehensions\u2019 sa ubang mga driver samtang ang \u2018deactivated hatchback drivers\u2019 usab ang nanawagan sa LTFRB nga tugutan o dawaton ang ilang aplikasyon subay sa mandu sa ahensiya pinaagi sa Memorandum Circular 2018-005."}]